KURZUS: Környezetvédelem

MODUL: VII. modul: Hulladékgazdálkodás

20. lecke: Hulladékmegelőzés és hulladékcsökkentés az iparban

|  | Cél: A lecke célja, hogy a hallgató áttekintést kapjon a legnagyobb tömegben keletkező, és ezért mind társadalmi, mind környezetvédelmi szempontból igen fontos - a fenntarthatóságot szolgáló - termelési hulladékok minimalizálásáról és racionális újrahasználatáról, bemutatva a fenntartható fejlődést szolgáló, hulladék-megelőzést ill. minimalizálást elsegítő módszereket, irányzatokat.
| Követelmények: Ön akkor sajátította el megfelelően a tananyagot, ha képes
| saját szavaival megfogalmazni a nyitott és a zárt hulladékgazdálkodási rendszerek közti különbséget, saját szavaival bemutatni a körkörös gazdaság jellemzőit, saját szavaival bemutatni a Tisztább Termelés jellemzőit, megvalósítási eszközeit, saját szavaival bemutatni az ipari ökológia jellemzőit, definiálni az életciklus elemzést, felsorolni a teljes életút lépéseit és az életciklus elemzés három lépését, saját szavaival elmagyarázni a BAT jelentését.
| Időszükséglet: A tananyag elsajátításához körülbelül 45 percre lesz szüksége.
| Kulcsfogalmak:
| körkörös gazdaság Tisztább Termelés ipari ökológia életciklus-elemzés elérhető legjobb technikák (BAT)
| 1. Körkörös gazdaság, zárt hulladékkezelés
| Tanulmányozza az 1., 2., és 3. ábrát, és segítségükkel értelmezze a nyitott és a zárt hulladékgazdálkodási rendszerek közti különbséget, valamint a körkörös, zárt gazdaság jellemzőit!
| A termelési hulladék minimalizálása, az erőforrás hatékonyság fokozása, és ezekkel együtt a gazdasági hatékonyság növelése kiemelten fontos kihívásokat jelentenek az ipar számára. Az Európai Unió célja, hogy megteremtse a körkörös gazdaságot: egy olyan gazdaságot, amely zárt hulladékkezelési rendszert eredményez: az anyagok újrahasznosításával minimalizálja a primer alapanyagok iránti szükségletet, egyúttal az ártalmatlanításra kerülő hulladék mennyiségét is (1., 2., 3. ábra).
A nemkívánatos nyitott és a zárt körforgási modell
1. ábra
A nyitott anyagáramok bezárása a körkörös gazdaság elérése érdekében
2. ábra
A körkörös gazdaság (COM/2014/0398 final/2)
3. ábra
| A zárt hulladékgazdálkodási rendszerek megteremtésével, a termelési hulladék megelőzésével ill. minimalizálásával, racionális újrahasználatával több módszer, irányzat is foglalkozik, a lecke további részében ezek bemutatására kerül sor.
| 1.1. Technológiába integrált megelőző környezetvédelem: Tisztább Termelés
| Gyűjtse ki a Tisztább Termelés jellemzőit! Keressen példát szakterületén annak megvalósítására ill. megvalósíthatóságára!
| A Tisztább Termelés (TT) egy technológiába integrált preventív (megelőző) hulladékmegelőzési, csökkentési stratégia. A vállalati gyakorlatban alkalmazott környezetvédelmi megoldásokat közelítésmódjuk szerint két alapvető típusba sorolhatjuk. A "reaktívnak" nevezett megközelítés arra keres megoldást, hogy hogyan lehet a termelés során keletkező szennyezést a környezetre kevésbé ártalmas formába átalakítani. Az ún. "preventív" megoldások ezzel szemben azt tűzik célul, hogy a termelési folyamatot úgy módosítsák, hogy az eleve kevesebb, ill. kevésbé ártalmas szennyező anyagot bocsásson ki.
| A reaktív megközelítés jellemzően ún. "csővégi" (end-of-pipe) technológiák alkalmazásához vezet. A csővégi technológia általában növeli a technológia komplexitását (ezáltal kockázatát), növeli az anyag- és energiafelhasználást, és végeredményben nem csökkenti (sőt esetenként növeli) a szennyezést, csupán átalakítja a szennyező anyagokat valamilyen kevésbé ártalmas (vagy annak vélt) formába.
| A preventív stratégia (Tisztább Termelés) ezzel szemben arra törekszik, hogy a termelési folyamatba úgy avatkozzon be, hogy eleve csökkentse (vagy akár teljesen megszüntesse) bizonyos szennyező anyagok keletkezését. Ezt azáltal éri el, hogy a szennyezés keletkezésének okát kutatja, és a forrásnál avatkozik be a folyamatba. További fontos kritériuma a preventív környezetvédelmi megoldásoknak, hogy az összes szennyezés csökkentését célozzák, tehát bizonyos szennyezések eltávolítása más szennyezések mennyiségének növelése árán nem jelent megoldást.
| A Tisztább Termelés alapvetően arra a kérdésre keresi a választ, hogy "Hol és miért keletkezik a szennyezés?". Arra keresi a megoldást, hogy hogyan lehet a nyersanyagokat és az energiát minél hatékonyabban hasznosítani, azaz hogyan lehet azonos termékmennyiséget minél kisebb anyag- és energia-felhasználással előállítani. Amennyiben sikerül ilyen megoldásokat találni, a fentiek alapján világosan látszik, hogy ezek közvetlenül csökkentik a termelési költségeket, tehát anyagi hasznot hoznak a vállalatnak (amellett, hogy valóban hatékonyan csökkentik a környezet terhelését).
| A Tisztább Termelés gyakorlati megvalósítását a vállalatnál számos különböző intézkedés szolgálhatja. Ezek közül a leggyakoribbakat az alábbiakban röviden ismertetjük:
| változtatás a terméken (anyagtakarékos dizájn, egynemű alapanyagok, természetes alapanyagok stb.); gondosabb bánásmód (dolgozók motiválása, munkaszervezés, takarékosság stb.); alap- és segédanyagok kiváltása (természetes vagy biológiailag lebomló anyagok, környezetkímélő vegyszerek stb.); technológiai változtatás (anyag- és energiatakarékos technológiák); belső visszaforgatás (újbóli felhasználás azonos célra, kaszkád felhasználás, hasznosítás más célra stb.); külső recycling (strukturális vagy anyagbeli újrahasznosítás); visszaforgatás biogén körfolyamatokba (pl. komposztálás); ártalmatlanítás (hagyományos környezettechnikák, ha a fenti lehetőségeket már kimerítettük).
| 1.2. Ipari ökológia
| Gyűjtse ki az ipari ökológia jellemzőit! Keressen példát szakterületén annak megvalósítására ill. megvalósíthatóságára!
| Az ipari ökológia a folyamatok, illetve gazdálkodó egységek közötti anyag- és energiaáramlásokat helyezi a középpontba. Az ipari rendszereket a természetes ökoszisztémákhoz hasonlítja. Felfogása szerint a cél nem a vállalatok által kibocsátott káros anyagok minimalizálása, azaz a forrásnál történő beavatkozás, mely a megelőzés legfontosabb feladata, hanem a megtermelt melléktermékek újbóli hasznosítása, amint arra a természetből vett példák is útmutatásul szolgálhatnak (az ősszel lehullott levelek a talajban lebomlanak, majd más növények tápanyagául szolgálnak).
| Ezen új tudományterület középpontjába ezért a folyamatok helyett a termékek és szolgáltatások kerülnek, legfontosabb módszerei közé pedig az életciklus elemzés, valamint az ökodesign tartoznak.
| 1.3. Az életciklus-elemzés (LCA=Life Cycle Assessment)
| Jegyezze meg az életciklus elemzés definícióját, a teljes életút lépéseit, és az életciklus elemzés három lépését! Keressen példát szakterületén annak megvalósítására ill. megvalósíthatóságára!
| Az életciklus-elemzés egy termékkel vagy egy folyamattal kapcsolatos környezeti terhek értékelésének a folyamata. A termékek, folyamatok és szolgáltatások minden egyes életciklus lépcsője környezeti és gazdasági hatásokkal jár. Az LCA a termék, a csomagolás vagy a folyamat teljes életciklusát tartalmazza, nevezhető "bölcsőtől a sírig" megközelítésnek is.
| A teljes életút lépései:
| nyersanyagok kitermelése és feldolgozása, gyártás, szállítás és terjesztés, használat, újrafelhasználás, újrahasznosítás, hulladék-elhelyezés.
| Az életciklus-elemzés az ún. leltár fázisból (energia- és anyagszükségletek, környezeti hatások meghatározása), hatás-becslésből (ökológiai és emberi egészség szempontjainak figyelembe vételével a leltárban meghatározott környezeti terhelések hatásának jellemzése és becslése) és a fejlesztés analíziséből (a termék, folyamat vagy szolgáltatás teljes életciklusa alatti környezeti terhelés csökkentési lehetőségeinek és szükségességének a szisztematikus értékelése) áll.
| 1.4. Elérhető Legjobb Technikák (BAT)
| Jegyezze meg a BAT fogalmát! Mit jelent az elérhető, a legjobb és technika az EU meghatározása szerint?
| Az Elérhető Legjobb Technikák (Best Available Techniques - BAT) jelentése az alkalmazott tevékenységek és működtetési módszereik fejlettségének leghatékonyabb és legmagasabb színvonala, ami jelzi az adott műszaki berendezések gyakorlati megfelelőségét arra, hogy biztosítsák az elvi alapot a kibocsátási határértékek meghatározásához. A kibocsátási határértékeket úgy tervezik, hogy megakadályozzák, vagy ahol ez gyakorlatilag nem lehetséges, általánosan csökkentsék a kibocsátásokat és azok hatását a környezetre, mint egészre.
| A "Technikák" fogalmába beleértendő az alkalmazott technológia, valamint a létesítmény tervezésének, építésének, karbantartásának, üzemeltetésének és leállításának módja. Elérhető technikák: azok a technikák, amelyeket olyan mértékben fejlesztettek ki, hogy azok alkalmazhatók legyenek a vonatkozó ipari ágazatban elfogadható műszaki és gazdasági feltételekkel, figyelembe véve a költségeket és előnyöket, függetlenül attól, hogy a kérdéses tagállamban az adott technikákat alkalmazzák, illetve előállítják vagy sem, amennyiben azok az üzemeltető számára ésszerűen hozzáférhetők. A "legjobb" azt jelenti, hogy az ilyen technika a leghatékonyabb a környezet egészének magas szintű védelme szempontjából.
| Az Európai Unióban ipari szektoronként online elérhető referencia-kézikönyvekben gyűjtik az elérhető legjobb technikákat (BREF-ek).

|  | Önellenőrző kérdések
| 1. Hasonlítsa össze a nyitott és zárt hulladékgazdálkodási rendszereket!
| 2. Jellemezze a körkörös gazdaságot!
| 3. Sorolja fel a Tisztább Termelés jellemzőit!
| 4. Melyek a Tisztább Termelés eszközei?
| 5. Melyek az ipari ökológia jellemzői?
| 6. Mi az életciklus elemzés?
| 7. Sorolja fel a teljes életút lépéseit!
| 8. Sorolja fel az életciklus elemzés három lépését!
| 9. Mi jelent a BAT?