KURZUS: Környezetvédelem

MODUL: VI. modul: Természetvédelem

17. lecke: Magyarország természeti értékei és védelmük

|  | Cél: A lecke célja, hogy a hallgató áttekintést kapjon hazánk természeti értékeiről és azok védelméről. Betekintést nyerjen a magyar növény- és állatvilág sokféleségébe, változatos és egyedi életközösségeinkbe, ezeknek az európai unió természetvédelmi hálózatával összehangolt védelmébe.
| Követelmények: Ön akkor sajátította el megfelelően a tananyagot, ha képes
| megadni a hazánkban élő növény- és állatfajok hozzávetőleges számát, saját szavaival megindokolni, hogy miért gazdag hazánk természeti értékekben, legalább 3 példát mondani a hazánkból eltűnt fajokra, saját szavaival ismertetni az EU madárvédelmi és élőhelyvédelmi irányelvét, saját szavaival bemutatni a Natura 2000 hálózatot, felsorolni hazánk ex lege védett élettelen természeti értékeit, felsorolni egyedi jogszabállyal védetté és fokozottan védetté nyilvánítható természeti értékeket, megadni a hazánkban védett fajok hozzávetőleges számát, felsorolni hazánk országosan védett területeinek négy fajtáját és definícióikkal párosítani, megadni, hogy hazánk területének hány százaléka védett, felsorolni hazánk nemzeti parkjait, és térképen elhelyezni.
| Időszükséglet: A tananyag elsajátításához körülbelül 45 percre lesz szüksége.
| Kulcsfogalmak:
| Natura 2000 hálózat nemzeti park tájvédelmi körzet természetvédelmi terület természeti emlék
| 1. Magyarország természeti értékei
| Jegyezze meg a hazánkban előforduló növény- és állatfajok számát! Gyűjtse ki, és jegyezze meg, hogy miért gazdag hazánk természeti értékekben!
| Az ország földrajzi fekvésének (medencejelleg, különböző klimatikus hatások, flóra- és faunaterületek érintkezése, találkozása) és földtörténeti múltjának (változatos földtani adottságok, jégkorszak) köszönhetően hazánk természeti értékekben gazdag: számos unikális élő és élettelen természeti kinccsel rendelkezik, növény- és állatvilága rendkívül gazdag.
| Magyarországon 3 ezer növény- és mintegy 43 ezer állatfaj fordul elő. A növény- és állatvilág legértékesebb képviselői az endemikus (bennszülött) fajok, őshonos állatfajok, valamint nagy értéket képviselnek a (jégkorszaki és melegkori) reliktum fajok és élőhelyek is. Az endemikus fajok nagy száma a Kárpát-medence elszigeteltségének köszönhető. Arányuk a csekély mozgásképességű gerinctelen állatcsoportokban jelentős, pl. a szárazföldi csigáknál, egyes pókszabásúaknál, ikerszelvényeseknél, röpképtelen futó-bogaraknál, ormányosbogaraknál. A magyar flóra 2%-a kizárólag a Kárpát-medencében él.
| Az élővilág mellett a természet élettelen értékei is változatosak. Hazánk területének kb. 30%-a természetközeli terület, míg az európai átlag 15-16%.
| Gyűjtsön ki és jegyezzen meg néhány fajt, amely korábban élt, de mára eltűnt hazánk területéről!
| Az emberi tevékenység hosszú ideje jelentős hatást gyakorol a Kárpát-medence természeti értékeire. Jól illusztrálja ezt az erdőterületek csökkenése: az ember előtti időszakban kb. 85% volt erdőborítás alatt, a honfoglalás idejében 60%, majd tovább csökkent a 20. századig.
| Az ökoszisztémák megszűnése, feldarabolódása és szennyezése miatt azonban több magyarországi faj veszélyeztetett, és számos ki is pusztult ill. eltűnt az ország területéről. 1750-től összesen 40 növényfaj pusztult ki vagy tűnt el: 35 zárvatermő, 1 haraszt és 4 mohafaj. 1751 és 1950 között 20 növényfaj, 1951 1975 között 9 növényfaj, 1976-tól 11 növényfaj pusztult ki. A kipusztult és eltűnt gerincesek száma 18 (5 emlős-, 13 madárfaj), a gerincteleneké 35. 1850 és 1920 között kipusztult vagy eltűnt az ország területéről az emlősök osztályából az európai hód, a barnamedve, a farkas, a sakál és a hiúz; a madarak közül a rózsás gödény, borzas gödény, kis káró-katona. 1921 és 1980 között kipusztult a kékcsőrű réce, a vándorsólyom, a siketfajd, a reznektúzok, a tavi cankó, a kacagó-csér, a kis csér.
| 2. Európai Uniós jogszabályok és védettség
| Gyűjtse ki és jegyezze meg, hogy mit véd az EU két legfontosabb, természet védelmével foglalkozó irányelve! Jegyezze meg, hogy mi az a Natura 2000 rendszer!
| Az Európai Unióban a természet védelméről több irányelv gondoskodik. Ezek közül kettő emelkedik ki. Az Európai Parlament és a Tanács 2009/147/EK irányelve a vadon élő madarak védelméről (Birds Directive) az Európában élő madarak populációinak és vándorlási útvonalának védelméről rendelkezik. A fajlistában meghatározott jelentős madárfajok védelme érdekében különleges madárvédelmi területeket (1. ábra) kell kijelölni a tagországoknak.
Különleges madárvédelmi területek hazánkban (2015 http://natura2000.eea.europa.eu/)
1. ábra
| A Tanács 92/43/EGK irányelve (Habitats Directive) a természetes élőhelyek, vadon élő állatok és növények védelméről gondoskodik. Kimondja, hogy fel kell mérni az Unió vonatkozásában jelentős élőhelyeket és populációkat, és különleges természet-megőrzési területeket, valamint kiemelt jelentőségű természet-megőrzési területeket kell kijelölni (2. ábra).
A különleges természet-megőrzési, valamint kiemelt jelentőségű természet-megőrzési területek térképe (2015 http://natura2000.eea.europa.eu/)
2. ábra
| A különleges madárvédelmi területek, a különleges természet-megőrzési területek, valamint a kiemelt jelentőségű természet-megőrzési területek egységes hálózata a Natura 2000 rendszer. Az Európai Unió által létrehozott Natura 2000 egy olyan összefüggő európai ökológiai hálózat, amely a közösségi jelentőségű természetes élőhelytípusok, vadon élő állat- és növényfajok védelmén keresztül biztosítja a biológiai sokféleség megóvását, és hozzájárul kedvező természetvédelmi helyzetük fenntartásához, illetve helyreállításához.
| A Natura 2000 Network Viewer interaktív térképén keressen lakóhelyéhez közeli madárvédelmi és természet-megőrzési területeket! http://natura2000.eea.europa.eu/
| Hazánkban a 479 különleges természet-megőrzési terület 1,44 millió ha területet, az 56 különleges madárvédelmi terület 1,37 millió ha területet borít. A korábban is védett területek 90%-a a hálózatba került, és további 1,2 millió ha vált Natura 2000 területté. A két területtípus közötti átfedés 42,4%, így összesen 1,99 millió ha, azaz az ország területének 21,4%-a vált Natura 2000 területté.
| 3. Magyar természetvédelem
| Gyűjtse ki az ex lege védett élettelen természeti értékeinket, és azokat, amelyeket egyedi jogszabállyal lehet védetté nyilvánítani!
| A természet védelméről hazánkban törvény rendelkezik (1996. évi LIII. törvény a természet védelméről), melyet számos rendelet egészít ki. A törvény kimondja a természeti értékek és természeti területek általános védelmét, ami mindenki kötelessége. Ezen felül védetté kell nyilvánítani az arra érdemes élő (fajok, háziasított fajták) és élettelen természeti értékeket (földtani képződményeket és alapszelvényeket, ásványokat, ásványtársulásokat, ősmaradványokat, ritka talajszelvényeket), tájakat és természethez kötődő kultúrtörténeti emlékeket.
| A védett értékeket a védelem kiterjedtségének, céljának, hazai és nemzetközi jelentőségének megfelelően lehet csoportosítani (3. ábra).
A védett természeti értékek csoportosítása
3. ábra
| Jegyezze meg a hazánkban élő védett fajok hozzávetőleges számát! A www.termeszetvedelem.hu oldalon keresse meg a védett növény- és állatfajok napjainkban aktuális számát!
| A természetvédelmi törvény lehetőséget ad fajok védetté és fokozottan védetté nyilvánítására is. Mára a védett fajok száma megközelíti a kétezret. 2016-ban 733 növényfaj védett és ebből 87 fokozottan védett, valamint 1178 állatfaj védett és ebből 185 fokozottan védett hazánkban. Védett gomba és zuzmó fajaink is vannak, és néhány hangyafaj bolya is védett. A fajoknak pénzben kifejezett eszmei értéke van, amelyet időről időre felülvizsgálnak, és az inflációhoz igazítanak.
| Jegyezze meg a védett területek négy fajtáját!
| A területi védettségnek is két fokozata van: védett és fokozottan védett területek hozhatók létre. Az ex lege védett barlangok között is lehetnek fokozottan védettek. Lehetőség van az országos védettségen kívül helyi védetté nyilvánításra is.
| Az országos jelentőségű védett területeknek négy fajtáját különböztetjük meg:
| A nemzeti park az ország jellegzetes, természeti adottságaiban lényegesen meg nem változtatott, olyan nagyobb kiterjedésű területe, melynek elsődleges rendeltetése a különleges jelentőségű, természetes növény- és állattani, földtani, víztani, tájképi és kultúrtörténeti értékek védelme, a biológiai sokféleség és természeti rendszerek zavartalan működésének fenntartása, az oktatás, a tudományos kutatás és a felüdülés elősegítése.
| A tájvédelmi körzet az ország jellegzetes természeti, tájképi adottságokban gazdag nagyobb, általában összefüggő területe, tájrészlete, ahol az ember és természet kölcsönhatása esztétikai, kulturális és természeti szempontból jól megkülönböztethető jelleget alakított ki, és elsődleges rendeltetése a tájképi és a természeti értékek megőrzése.
| Természetvédelmi terület az ország jellegzetes és különleges természeti értékekben gazdag, kisebb összefüggő területe, amelynek elsődleges rendeltetése egy vagy több természeti érték, illetve ezek összefüggő rendszerének a védelme. Az ex lége védett láp és szikes tó természetvédelmi területnek minősül.
| Természeti emlék valamely különlegesen jelentős egyedi természeti érték, képződmény és annak védelmét szolgáló terület. Az ex lege védett forrás, víznyelő, kunhalom, földvár természeti emléknek minősül.
| Tanulmányozza az 1. táblázatot! A www.termeszetvedelem.hu oldalon keresse meg hazánk védett területeinek aktuális adatait! Jegyezze meg, hogy hazánk területének hozzávetőlegesen hány %-a védett!
| Az 1. táblázat hazánk védett területeinek számát és kiterjedését mutatja be, a 4. ábra pedig térképen jeleníti meg azokat. Hazánk területének 9,64%-a védett, 1,37%-a fokozottan védett.
Hazánk védett természeti területeinek adatai
1. táblázat
| *: Aggtelek-Rudabánya-Szendrői hegység földtani alapszelvényei Természeti Emlék
| Jegyezze meg a 10 nemzeti park nevét!
| Hazánkban 10 nemzeti park található (zárójelben az alapítás éve):
| Hortobágyi Nemzeti Park (1973) Kiskunsági Nemzeti Park (1974) Bükki Nemzeti Park (1976) Aggteleki Nemzeti Park (1985) Fertő-Hanság Nemzeti Park (1991) Duna-Dráva Nemzeti Park (1996) Balaton-felvidéki Nemzeti Park (1997) Duna-Ipoly Nemzeti Park (1997) Körös-Maros Nemzeti Park (1997) Őrségi Nemzeti Park (2002)
| Az ország egész területe 10 nemzeti park igazgatóság alá tartozik (4. ábra). Ezek feladata nemcsak a védett területek kezelése, fenntartása, hanem a védett területeken kívüli természeti értékek felügyelete is.
Az országos jelentőségű védett természeti területek
4. ábra
| A 5. ábra hazánk nemzetközi jelentőségű vizes élőhelyeit mutatja be (ezek az ún. Ramsari Egyezmény területei, lásd 16. lecke). A 29 db vizes élőhely mintegy 260 ezer ha kierjedésű, amely az ország területének 2,8%-a.
Ramsari területek Magyarországon
1. Szaporcai Ó-Dráva-meder ,2. Dinnyési Fertő és a Velencei Madárrezervátum, 3. Kardoskút, 4. Mártély, 5. Felső-Kiskunsági szikes tavak, 6. Pusztaszer, 7. Hortobágy, 8. Kis-Balaton, 9. Tatai-tavak, 10. Fertő-tó, 11. Balaton (október 1. és április 30. között), 12. Bodrogzug, 13. Ócsa, 14. Pacsmagi-halastavak, 15. Rétszilasi-halastavak, 16. Biharugrai-halastavak, 17. Gemenc, 18. Béda-Karapancsa, 19. Izsáki Kolon-tó, 20. Baradla, 21. Ipoly-völgy, 22. Felső-Tisza, 23. Csongrád-Bokrosi Sós-tó, 24. Felső-Kiskunsági szikes puszták, 25. Rába-völgy, 26. Nyirkai-Hany, 27. Borsodi-Mezőség, 28. Montág-puszta, 29. Dél-balatoni halastavak és berkek
5. ábra

|  | Önellenőrző kérdések
| 1. Egészítse ki a mondatot! Magyarországon kb. ezer növényfaj és ezer állatfaj él.
| 2. Miért gazdag hazánk természeti értékekben?
| 3. Mondjon 3 példát Magyarországról kihalt fajokra!
| 4. Ismertese az Európai Parlament és a Tanács a vadon élő madarak védelméről szóló 2009/147/EK irányelvének lényegét!
| 5. Milyen területeket kell kijelölni az élőhelyek és veszélyeztetett fajok védelme érdekében a Tanács 92/43/EGK élőhelyvédelmi irányelve szerint?
| 6. Mi a Natura 2000?
| 7. Melyek a természetvédelmi törvény szerint ex lege védett természeti értékek?
| 8. Melyik állítás(ok) igaz(ak)?
| A - védetté lehet nyilvánítani B - fokozottan védetté lehet nyilvánítani C - nem lehet védetté nyilvánítani D - ex lege védett
| barlangok növényfajok mesterséges üregek ásványok hangyabolyok legyek lápok erdők
| 9. Hazánkban a védett fajok száma hozzávetőlegesen
| 1000
| 5000
| 2000
| 300
| 10. Melyek az országosan védett természetvédelmi területek fajtái?
| 11. Párosítsa a fogalmakat definícióikkal!
| természetvédelmi terület természeti emlék nemzeti park tájvédelmi körzet
| Az ország jellegzetes, természeti adottságaiban lényegesen meg nem változtatott, olyan nagyobb kiterjedésű területe, melynek elsődleges rendeltetése a természetes növény- és állattani, földtani, víztani, tájképi és kultúrtörténeti értékek védelme, a biológiai sokféleség és természeti rendszerek zavartalan működésének fenntartása, az oktatás, a tudományos kutatás és a felüdülés elősegítése.
| Az ország jellegzetes természeti, tájképi adottságokban gazdag nagyobb, általában összefüggő területe, tájrészlete, ahol az ember és természet kölcsönhatása esztétikai, kulturális és természeti szempontból jól megkülönböztethető jelleget alakított ki.
| Az ország jellegzetes és különleges természeti értékekben gazdag, kisebb összefüggő területe, amelynek elsődleges rendeltetése egy vagy több természeti érték, illetve ezek összefüggő rendszerének a védelme.
| Valamely különlegesen jelentős egyedi természeti érték, képződmény és annak védelmét szolgáló terület.
| 12. Egészítse ki a mondatot! Hazánk területének közel %-a védett hazai jogszabályokkal.
| 13. Nevezze meg a térképen jelölt sorrendben a nemzeti parkjainkat! 1. 2. 3. 4. 5. 6. 7. 8. 9. 10.